 Mwili wa Rubani wa ndege ya Kampuni ya Auric Air yenye namba 5H-AAM Nelson Mabeyo ambaye pia ni mtoto wa Mkuu wa Majeshi ya Ulinzi nchini (CDF), Jenerali Venance Mabeyo unatarajiwa kuwasili jijini Dar es Salaam kwa taratibu za mazishi. Rubani huyo akiwa na mwenzake, rubani mwanafunzi Nelson Orutu, wamepata ajali ya ndege waliyokuwamo na kufariki papo hapo, kwenye uwanja wa ndege wa Seronera uliopo ndani ya Hifadhi ya Taifa ya Serengeti leo, Jumatatu asubuhi.Mkuu wa Wilaya ya Serengeti, Nurdini Babu ameeleza kuwa tayari helikopta ya Jeshi la Ulinzi la Wananchi wa Tanzania (JWTZ) imewasili uwanja huo wa ndege kwa ajili ya kuuchukua mwili wa Nelson Mabeyo. Miili ya wawili hao ilikuwa imehifadhiwa katika Zahanati ya Soronera, na mwili wa Orutu utabaki kusubiri ndege nyingine itakayokwenda Serengeti.Kiongozi wa msafara kutoka JWTZ, Meja Makimboka amesema uchunguzi juu ya ajali hiyo utaanza hivi karibuni.